A BIZOTTSÁG HATÁROZATA
(2004. szeptember 27.)
a harmadik országok szermaradvány-megfigyelési terveinek a 96/23/EK tanácsi irányelv alapján történő jóváhagyásáról szóló 2004/432/EK határozat módosításáról
(az értesítés a B(2004) 3522. számú dokumentummal történt)
(EGT vonatkozású szöveg)
(2004/685/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel az élő állatokban és állati termékekben található egyes anyagok és maradványaik nyomon követésére irányuló intézkedésekről és a 85/358/EGK és 86/469/EGK irányelv, valamint a 89/187/EGK és 91/664/EGK határozat hatályon kívül helyezéséről szóló, 1996. április 29-i 96/23/EK tanácsi irányelvre (1) és különösen annak 29. cikke (1) bekezdésének negyedik albekezdésére,
mivel:
(1)
A 96/23/EK irányelv alapján a közösségi jogalkotásban előírt azon harmadik országok felsorolásába való felvétel, ahonnan a tagállamok számára engedélyezik az irányelv hatálya alá tartozó állatok és állati eredetű elsődleges termékek („a termékek”) behozatalát, attól függ, hogy az érintett harmadik országok tervet nyújtanak be, amely rögzíti az általuk az irányelvben említett szermaradványok és anyagok csoportjainak nyomon követése tekintetében kínált biztosítékokat. Az irányelv bizonyos követelményeket is megállapít a tervek benyújtásának határidejét illetően.
(2)
A 2004/432/EK bizottsági határozat (2) azokat a harmadik országokat sorolja fel, amelyek benyújtották az irányelv követelményeinek megfelelően az általuk kínált biztosítékokat rögzítő szermaradvány-megfigyelési tervet.
(3)
Egyes országok a Bizottság számára olyan állatokra és termékekre vonatkozó szermaradvány-megfigyelési terveket nyújtottak be, amelyek nem szerepelnek a 2004/432/EK határozat felsorolásában. E tervek és a Bizottság által kért kiegészítő információk elégséges biztosítékokat szolgáltatnak ezekben az országokban a szermaradványok nyomon követésével kapcsolatosan az érintett állatokra és termékekre nézve. Ezért ezeket az állatokat és termékeket be kell illeszteni a felsorolásba ezen harmadik országok esetében.
(4)
Ezért a 2004/432/EK határozatot ennek megfelelően módosítani kell.
(5)
Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/432/EK határozathoz csatolt melléklet helyébe az ehhez a határozathoz csatolt melléklet lép.
2. cikk
Ezt a határozatot 2004. október 12-től kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2004. szeptember 27-én.